KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. november 19-i ülésére)


TÁRGY: 	A TALAJTERHELÉSI DÍJRÓL SZÓLÓ ÖNKORMÁNYZATI RENDELET MÓDOSÍTÁSA


Talajterhelési díjfizetési kötelezettség terheli azt a kibocsátót, aki a műszakilag rendelkezésre álló közcsatornára nem köt rá, és a helyi vízgazdálkodási hatósági engedélyezés alá tartozó szennyvízelhelyezést – ideértve az egyedi zárt szennyvíztározót is – alkalmaz.
Kiskőrös Város Képviselő-testülete a környezetterhelési díjról szól 2003. évi LXXXIX. törvényben (a továbbiakban: Ktdv.) kapott felhatalmazás alapján a talajterhelési díjról szóló 21/2015.(X. 29.) számú önkormányzati rendeletben szabályozta a helyi vízgazdálkodási hatósági jogkörbe tartozó szennyvízelhelyezéshez kapcsolódó talajterhelési díjjal kapcsolatos megállapítási, bevallási, befizetési, ellenőrzési, adatszolgáltatási, eljárási szabályokat, valamint a díjkedvezmények és mentességek eseteit.
A rendelet felülvizsgálata során megállapításra került, hogy a talajterhelési díj megfizetésére vonatkozó kedvezmények feltételeinél az egy főre számított havi jövedelem az öregségi nyugdíj mindenkori legkisebb összegéhez viszonyítva került megállapításra, viszont a társadalombiztosítási nyugdíjakhoz nem kapcsolódó ellátásokra, jövedelemhatárokra és egyéb összeghatárokra már egy egységes viszonyítási alap került bevezetésre – az öregségi nyugdíjminimum helyett - szociális vetítési alap elnevezéssel.

Erre tekintettel a talajterhelési díjról szóló önkormányzati rendeletet is módosítani szükséges annak érdekében, hogy a talajterhelési díjfizetési kedvezmény megállapításának alapja az öregségi nyugdíjminimum helyett a szociális vetítési alap legyen.

A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet 7.§-a alapján a szociális vetítési alap összege - az öregségi nyugdíjminimumhoz hasonlóan – havonta 28.500,- forint.

Így azok a természetes személy kibocsátók részesülhetnek a talajterhelési díj megfizetésekor 50%-os díjkedvezményben, akik háztartásában az egy főre számított jövedelem nem haladja meg a szociális vetítési alap 150 %-át, egyedül élő esetén 200 %-át.

A fentiek alapján javaslom, hogy a Képviselő-testület a talajterhelési díjról szóló rendeletet a rendelet-tervezetben foglaltak szerint módosítsa.


Kiskőrös, 2025. november 11. 

                                                                                             Domonyi László sk.
                                                                                                  polgármester









KISKŐRÖS VÁROS ÖNKORMÁNYZATA
 KÉPVISELŐ-TESTÜLETÉNEK 
.../2025. (...) önkormányzati rendelete
a talajterhelési díjról szóló 21/2015.(X. 29.) önkormányzati rendelet 
módosításáról
(tervezet)


[1] Kiskőrös Város Önkormányzatának Képviselő-testülete talajterhelési díjjal kapcsolatos megállapítási, bevallási, befizetési, ellenőrzési, adatszolgáltatási, eljárási szabályokat, valamint a díjkedvezmények és mentességek eseteit a talajterhelési díjról szóló önkormányzati rendeletében határozta meg. A rendeletmódosítás célja, hogy a díjfizetési kedvezmény megállapításának mértéke a szociális vetítési alap legyen.
[2] Kiskőrös Város Képviselő-testülete a környezetterhelési díjról szóló 2003. évi LXXXIX. törvény 21/A. § (2) bekezdésében és 26. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:
1. §
A talajterhelési díjról szóló 21/2015. (X.29.) önkormányzati rendelet 3. §-a helyébe a következő rendelkezés lép:
„3. §
(1) A tárgyévre vonatkozóan, a talajterhelési díj megfizetésekor 50%-os díjkedvezményben részesül kérelemre az a természetes személy kibocsátó, akinek háztartásában az egy főre számított havi, a szociális igazgatásról és szociális ellátásokról szóló 1993. évi III. törvény szerinti jövedelme nem haladja meg
a)	a szociális vetítési alap összegének 150 %-át,
b)	egyedül élő esetén a szociális vetítési alap összegének 200 %-át.
(2) Mentesül a díjfizetési kötelezettség alól kérelemre az a természetes személy kibocsátó,
a)	aki 70. életévét tárgyév január 1. napja előtt betöltötte,
b)	akinek a díjfizetéssel érintett ingatlana a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény szerint komfort nélküli lakás, vagy szükséglakás.”
2. §
Ez a rendelet 2026. január 1-jén lép hatályba.

